Flere steder i landet meldes det nå om en russefeiring helt ute av kontroll. Vitner til en slippfest i Bergen beskriver festen som en «julebordssone».

– Helt vilt! Vold, blotting og urinering. Det var rett og slett skremmende å se så unge mennesker oppføre seg som om de var ute med jobben, forteller Hannah Valle, som bor i Glasskåråsen hvor festen fant sted.

Et annet vitne hevder at det eneste festen manglet for å være et skikkelig julebord, var de høyhælte skoene.

– Jeg har ikke hørt maken til lydnivå siden jeg var på Brann Stadion i forrige uke.

Svært alvorlig

Politiet i Bergen sier de ser svært alvorlig på hendelsene.

– Dette skjer ellers bare i måneder vi ikke liker å sammenlikne mai med. Da tenker jeg først og fremst på desember, men også de første timene i januar, sier operasjonsleder Ole Bjørn Magnussen.

– Heldigvis hadde russen ordnet med transport. Jeg tør nesten ikke tenke på hva som hadde skjedd hvis alle disse berusete personene skulle tatt drosje hjem samtidig. Da kunne det fort blitt en helt vanlig helg i Bergen Sentrum.

Nulltoleranse

Mandag morgen fikk to russebusser i Vestfold forenklet forelegg for å ha for mye snø på taket. Vestfold politidistrikt varsler nulltoleranse for overtredelse av regler.

– Lar vi russefeiringen utvikle seg fritt, kan den spre seg til andre måneder og vi får desember året rundt, sier operasjonsleder Christina Bakksjøberg.

– Det blir som om vi skulle tillatt lønningspils hver måned.